Пшынэ Iэпэр лъапэрисэм, къафэр пкъыкъым, къафэр псэрщ
«Кабардинка» къэрал академическэ ансамблыр къызэрызэрагъэпэщрэ илъэс 85-рэ ирокъу
Къафэм и бзэр пкъым и тхыпхъэщ,
Пхъэру гущIэр зыIулIыфщ.
Тхыдэ жыжьэр зи щIыхь джатэр,
Лъэпкъ Iэужьу махуэ (насып) щылъхущ.
Си адэшхуэм ипкъ кърихри,
Дамэ лъэщу къызитащ.
Пшынэ Iэпэр лъапэрисэм,
Къафэр пкъыкъым, къафэр псэрщ.
Щ. З.
Налшык къалэ дэт Ленинскэ еджапIэ къалэ цIыкIум (ЛУГ-м) епхауэ 1933 гъэм жэпуэгъуэм и 1-м Лъэпкъ художественнэ студие къыщызэIуахауэ щытащ драмэ, къэфакIуэ, лъэпкъ макъамэ Iэмэпсымэхэм зыщыхуагъасэ, театр-декоративнэ къудамэхэр хэту. Аращ «Адыгэ лъэпкъым и хъугъуэфIыгъуэ» цIэ лъапIэр 2013 гъэм зыфIаща «Кабардинка» ансамблым къежьапIэ хуэхъуар.
ЦIыху 14 фIэкIа мыхъуу зэхыхьа гупым нобэкIэ зиужьащ. Кавказ Ищхъэрэм и къэфакIуэ ансамблым нэхъыжьхэм ящыщу къалъытэ «Кабардинка»-р хэмыту ди республикэм иджы зы гуфIэгъуи щызэхыхьэркъым. Ар зытемыува щIы кIапэрэ, зылъэгъуауэ зи гум IэфIу къимынэжарэ щыIэкъым. Бжыгъэншэщ ансамблым къикIуа гъуэгуанэм цIэ лъапIэу къыщыфIащар, псалъэ дахэу щыхужаIар, Iэгуауэу щыхуаIэтар. Нэхъыбэжщ абы цIыхухэм ярита гукъыдэжымрэ гушхуэныгъэмрэ. Ди щэнхабзэ бейм и напщIэ ансамблым утыку къришащ къэфакIуэ пщIы бжыгъэхэр. Абыхэм ящыщ куэдым къыхуагъэфэщащ РСФСР-м, КъБАССР-м я цIыхубэ, щIыхь зиIэ я артист цIэ лъапIэхэр, къратащ СССР-м и медалхэр, орденхэр, щIыхь, фIыщIэ тхылъхэр. Ансамблым нобэ иIэ ехъулIэныгъэхэр куэдкIэ я фIыгъэщ зэман зэмылIэужьыгъуэхэм абы и художественнэ унафэщIу щыта Ульбашев Мутай, балетмейстер нэхъыщхьэу лэжьа Думэныщ Аулэдин сымэ. КъыхыумыгъэщынкIэ Iэмал иIэкъым ансамблыр зэфIэувэн, абы зиужьын папщIэ а лъэхъэнэм республикэм щэнхабзэмкIэ и министру лэжьа Ефэнды Джылахъстэн хилъхьа и гуащIэр.
ИджыкIэ «Кабардинка»-м и кIыщым цIыху щэ ныкъуэ щолъащэ. Ансамблым и нэхъыжьыфIхэм къалэжьа пщIэмрэ щIыхьымрэ яхъумэу, абы зэрыхагъэхъуэным хущIэкъу зэпытщ. Нобэми ар ирагъэблагъэ щIыпIэ куэдым икIи, нэхъапэми хуэдэу, лъэпкъ щэнхабзэм и фIыпIэу къалъытэ. А псори куэдкIэ я фIыгъэщ ансамблым и художественнэ унафэщI Атэбий Игоррэ, гупым я балетмейстер нэхъыщхьэ Битокъу Аслъэнбэчрэ.
Адыгэм и махуэфIи и махуаи дигуэшу бгъурыта ансамблыр бгырыс ныбжькIэ лIыпIэ иувауэ аращ. Лъэпкъыр, гъуазджэр дяпэкIи нэхъыбэжкIэ щогугъ абы.
Ди редакцэм къыбгъэдэкIыу дохъуэхъу «Кабардинка»-м и гуп дахэм, лъэпкъ щэнхабзэм и жьантIэм илъэс куэдкIэ щыпэкIуну, я зэфIэкI мыкIуэщIу, я пщIэ лъагэу лъэпкъ уэгум я вагъуэр щымыужьыхыу псэуну!
Щомахуэ Залинэ.
